ΚΑΝΟΝΙΣΜΟΣ (ΕΟΚ) αριθ. 2158/93 ΤΗΣ ΕΠΙΤΡΟΠΗΣ της 28ης Ιουλίου 1993 για την εφαρμογή τροποποιήσεων της διεθνούς σύμβασης για την ασφάλεια της ζωής στη θάλασσα, του 1974, καθώς και της διεθνούς σύμβασης για την πρόληψη της ρύπανσης από τα πλοία, του 1973, για τους σκοπούς του κανονισμού (ΕΟΚ) αριθ. 613/91 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 613/91 του Συμβουλίου της 4ης Μαρτίου 1991 για τη μετανηολόγηση πλοίων στο εσωτερικό της Κοινότητας (1), και ιδίως το άρθρο 1 στοιχείο α) δεύτερο εδάφιο, Εκτιμώντας: ότι η δυνατότητα εφαρμογής των κανόνων της διεθνούς σύμβασης για την ασφάλεια της ζωής στη θάλασσα, του 1974 (SOLAS 1974), και της διεθνούς σύμβασης για την πρόληψη της ρύπανσης από τα πλοία, του 1973, όπως τροποποιήθηκε από το πρωτόκολλο του 1978 (MARPOL 1973/78), για την μετανηολόγηση, περιορίζεται στους κανόνες που ισχύουν κατά την ημερομηνία της εγκρίσεως του κανονισμού (ΕΟΚ) αριθ. 613/91, ήτοι στις 4 Μαρτίου 1991- ότι, εν τω μεταξύ, η σύμβαση SOLAS του 1974 και το σχετικό πρωτόκολλο του 1978 τροποποιήθηκαν στις 9 και 10 Νοεμβρίου 1988, στις 11 Απριλίου 1989 και στις 23 Μαΐου 1990 για να βελτιωθεί το επίπεδο ασφάλειας των πλοίων- ότι αυτές οι τροποποιήσεις άρχισαν να ισχύουν σε διεθνές επίπεδο την 1η Φεβρουαρίου 1992- ότι, εν τω μεταξύ επίσης, η σύμβαση MARPOL 1973/78 τροποποιήθηκε στις 4 Ιουλίου 1991 για να ενισχυθούν οι κανόνες πρόληψης της ρύπανσης από τα πλοία και οι τροποποιήσεις αυτές άρχισαν να ισχύουν σε διεθνές επίπεδο στις 4 Απριλίου 1993- ότι για να εξασφαλισθεί η εφαρμογή αυτών των βελτιωμένων επιπέδων θαλάσσιας ασφάλειας και πρόληψης της ρύπανσης εντός της Κοινότητας όσον αφορά τη μεταφορά από το νηολόγιο ενός κράτους μέλους σε άλλο, αυτές οι τροποποιήσεις πρέπει να κηρυχθούν εφαρμόσιμες για τους σκοπούς του κανονισμού (ΕΟΚ) αριθ. 613/91- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Μετανηολόγησης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι ακόλουθες τροποποιήσεις της διεθνούς σύμβασης για την ασφάλεια της ζωής στη θάλασσα (SOLAS 1974) εφαρμόζονται για τους σκοπούς του κανονισμού (ΕΟΚ) αριθ. 613/91: 1. Ψήφισμα 1 της διάσκεψης των συμβαλλομένων κυβερνήσεων της διεθνούς σύμβασης για την ασφάλεια της ζωής στη θάλασσα του 1974 σχετικά με το παγκόσμιο ναυτιλιακό σύστημα κινδύνου και ασφαλείας, της 9ης Νοεμβρίου 1988, που τροποποιεί τα κεφάλαια I, II 1, III, IV, V και το προσάρτημα του παραρτήματος της σύμβασης SOLAS 1974. 2. Ψήφισμα 2 της διάσκεψης των συμβαλλομένων κυβερνήσεων της διεθνούς σύμβασης για την ασφάλεια της ζωής στη θάλασσα του 1974 σχετικά με το παγκόσμιο ναυτιλιακό σύστημα κινδύνου και ασφαλείας, της 9ης Νοεμβρίου 1988, για την έγκριση των καταλόγων εξαρτισμού (έντυπο E και R) που συμπληρώνουν το πιστοποιητικό ασφαλείας εξαρτισμού φορτηγών πλοίων της SOLAS και το πιστοποιητικό ασφαλείας ραδιοτηλεγραφίας φορτηγών πλοίων, όπως αναφέρεται στο παράρτημα της σύμβασης SOLAS του 1974. 3. Το ψήφισμα της διάσκεψης των μερών του πρωτοκόλλου του 1978 της διεθνούς σύμβασης για την ασφάλεια της ζωής του 1974 σχετικά με το παγκόσμιο ναυτιλιακό σύστημα κινδύνου και ασφαλείας, της 10ης Νοεμβρίου 1988, που τροποποιεί το κεφάλαιο 1 και το προσάρτημα του παραρτήματος του πρωτοκόλλου του 1978 της σύμβασης SOLAS του 1974. 4. Ψήφισμα MSC. 13(57) της 57ης συνεδρίασης της επιτροπής θαλάσσιας ασφάλειας του διεθνούς ναυτιλιακού οργανισμού, που εγκρίθηκε στις 11 Απριλίου 1989, το οποίο τροποποιεί τα κεφάλαια II 1, II 2, III, IV, V και VII του παραρτήματος της σύμβασης SOLAS του 1974. 5. Ψήφισμα MSC. 19(58) της 58ης συνεδρίασης της επιτροπής ναυτικής ασφάλειας του διεθνούς ναυτιλιακού οργανισμού, που εγκρίθηκε στις 23 Μαΐου 1990, για την τροποποίηση του κεφαλαίου ΙΙ 1 του παραρτήματος της σύμβασης SOLAS το 1974. Άρθρο 2 Το ψήφισμα MEPC. 47(31) της 31ης συνεδρίασης της επιτροπής θαλασσίου περιβάλλοντος του διεθνούς ναυτιλιακού οργανισμού της 4ης Ιουλίου 1991, που τροποποιεί το παράρτημα Ι της διεθνούς σύμβασης για την πρόληψη της ρύπανσης από τα πλοία, του 1973, όπως τροποποιήθηκε από το πρωτόκολλο του 1978, εφαρμόζεται για τους σκοπούς του κανονισμού (ΕΟΚ) αριθ. 613/91. Άρθρο 3 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Ιουλίου 1993.

[Source: multi_eurlex | Tokens: 3879]